เอชเอสบีซีมั่นใจ เงินหยวนในไทยเติบโต
หลังการประกาศตั้งธนาคารชำระดุลเงินหยวนขึ้นในไทย โดยธนาคารไอซีบีซี หลายฝ่ายต่างให้ความสนใจว่าจะช่วยให้มีการใช้เงินหยวนในไทยเพิ่มขึ้นได้มากเพียงใด
6 พ.ค. 2558

หลังการประกาศตั้งธนาคารชำระดุลเงินหยวนขึ้นในไทย โดยธนาคารไอซีบีซี หลายฝ่ายต่างให้ความสนใจว่าจะช่วยให้มีการใช้เงินหยวนในไทยเพิ่มขึ้นได้มากเพียงใด 
นางจุฑามาส เรืองวณิชผู้อำนวยการบริหาร ฝ่ายบริการการค้าและเครือข่ายธุรกิจระหว่างประเทศ ธนาคารเอชเอสบีซี ประเทศไทย เปิดเผยว่า น่าจะมีการใช้เพิ่มขึ้นแน่นอน แต่ยังเร็วไปที่จะระบุว่ามีปริมาณเพิ่มขึ้นเพียงใด เพราะเป็นระยะเริ่มต้นในไทย ซึ่งคงต้องใช้เวลาทำความคุ้นเคยอีกระยะ
ขณะนี้มีลูกค้าที่สนใจสอบถามมาพอสมควร และมีบริษัทลูกค้าจำนวนหนึ่งที่จะใช้เงินหยวนทำธุรกรรมการค้า คาดว่าการชำระการค้าด้วยเงินหยวนจะเพิ่มเป็น 50% ของมูลค่าการค้าจีนภายในปี 2563
ขณะที่ธนาคารแห่งประเทศไทยระบุก่อนหน้านี้ว่า การใช้เงินหยวนในไทยเพิ่มขึ้น 4 เท่าใน 10 ปีที่ผ่านมา 
ด้าน กู่ฮองบิน หัวหน้านักเศรษฐศาสตร์ของเอชเอสบีซีในจีน คาดว่าจีนจะเปิดเสรีการเคลื่อนไหวบัญชีทุนได้เร็วขึ้นกว่าที่คาดภายในปีนี้ และอาจทำให้เงินหยวนได้เป็น1 ในสกุลเงินสำรองของกองทุนการเงินระหว่างประเทศ (ไอเอ็มเอฟ) ได้ในปีนี้เช่นกัน